《效醉翁吟》
宋代·王令

山岩岩兮谷幽幽，水无人兮自流。
始与谁兮乐此，昔之游者兮今非是。
清吾樽兮洁吾斝，欲御以酒兮谁宜寿者。
山蘼春兮野鹿游，亭无人兮飞鸟下。
喜公有遗兮乐相道语，从人以游兮告以其处。
高公所望兮卑公所游，公为庐兮燕笑以休。
摭山果以侑酒，登溪鱼而供羞。
仰春木以搴华，俯秋泉而漱流。
公朝来兮暮去，肩乘舆兮马两御。
来与我民兮不间以处，谁不此留兮公则去遽。
花垂实兮树生枝，我公之去兮今忽几时。
知来之不可望，悔去而莫追。
人皆可来兮公何不归，青山宛宛兮谁为公思。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。